הרובע ואתר התיירות זכו לשמם בעקבות תולדות ימיה המוקדמים של העיר, במחצית המאה ה-19. מהגרים מאיטליה שעסקו בדיג הגיעו אל העיר בעקבות הגידול הרב באוכלוסייתה בימי הבהלה לזהב בקליפורניה. רובם התיישבו בחוף הצפוני של העיר וסיפקו דגים למסעדות בעיר. מאז ועד היום נותר האזור כבסיס לצי ספינות הדיג של סן פרנסיסקו. למרות הפיתוח הרב שעבר האזור בשנות השבעים והשמונים עוגנים עדיין לחופו ספינות וסירות דיג רבות.